Here is a page extracted from Wikipedia that may contain CSS, HTML, and a lot of unformatted text.

Title: Basaharau
Content: Basaharau, Bonharau u Bosnerau ye como se le diz en as vals d'Ansó, Tena y Broto a o "Sinyor d'as selvas", personache d'a mitolochía altoaragonesa.

Basaharau ye un bigardo de pelo largo que le tapa toda a esquena y que aduya y proteche a pastors y rabanyos d'as tronadas y as fieras d'as selvas. Si os rabanyos lo sienten, lo saludan fendo sonar as suyas esquillas.

Cuan dondia por as selvas deixa unas pisatas estranias. En una d'ellas se puede reconoixer un piet humán, pero l'atra ye redoldiata como a tronca d'un arbol. Diz a falordia, que como os diaples, o Basaharau quedó coixo dimpués de perder a guerra en o Cielo y cayer enta a tierra.

En as vals vecinas d'o pireneu navarro y Euskal Herria a iste personache se le diz Basajaun (que en euskara significa literalmente Sinyor d'os Bosques).

Referencias 

Mitolochías pirenencas
Mitolochía aragonesa
Mitolochía basca